515/2009

Úrskurður héraðsdóms um að X skyldi gert að sæta áfram gæsluvarðhaldi, á grundvelli c. liðar 1. mgr. 95. gr. laga nr. 88/2008 um meðferð sakamála, var felldur úr gildi.

Dómur Hæstaréttar.

Mál þetta dæma hæstaréttardómararnir J-kk-nf S-kk-nf G-kk-nf og H-kvk-nf H-kvk-nf og V-kk-nf M-kk-nf M-kk-nf settur hæstaréttardómari.

Varnaraðili skaut málinu til Hæstaréttar með kæru 7. september 2009, sem barst réttinum ásamt kærumálsgögnum 8. sama mánaðar. Kærður er úrskurður Héraðsdóms Reykjavíkur 7. september 2009, þar sem varnaraðila var gert að sæta áfram gæsluvarðhaldi uns dómur gengur í máli hans, þó ekki lengur en til mánudagsins 5. október 2009 klukkan 16. Kæruheimild er í l. lið 1. mgr. 192. gr. laga nr. 88/2008 um meðferð sakamála. Varnaraðili krefst þess að hinn kærði úrskurður verði felldur úr gildi.

Sóknaraðili krefst staðfestingar hins kærða úrskurðar.

Varnaraðili hefur sætt gæsluvarðhaldi á grundvelli c. liðar 1. mgr. 95. gr. laga nr. 88/2008 samfellt frá 1. júní 2009. Fyrst úrskurðaði Héraðsdómur Reykjavíkur 1. júní 2009 að varnaraðili skyldi sæta gæsluvarðhaldi á þessum grundvelli til 15. júní sama ár. Þann dag gerði sóknaraðili kröfu um framlengingu til 13. júlí 2009 og byggði kröfuna á sama lagaákvæði. Með úrskurði sama dag féllst Héraðsdómur Reykjavíkur á kröfuna en markaði gæsluvarðhaldinu tíma til 29. júní 2009. Hæstiréttur staðfesti þennan úrskurð með dómi 22. júní 2009 í máli nr. 337/2009. Hinn 29. júní 2009 gerði sóknaraðili kröfu fyrir héraðsdómi um framlengingu á gæsluvarðhaldi varnaraðila til 20. júlí 2009. Með úrskurði sama dag féllst dómurinn á kröfuna en stytti tímann, þannig að fallist var á gæsluvarðhald til 13. júlí 2009. Varnaraðili kærði þennan úrskurð til Hæstaréttar sem vísaði málinu frá með dómi 3. júlí 2009 í máli nr. 367/2009, þar sem ekki hefði verið staðið rétt að kærunni. Hinn 13. júlí 2009 var enn kveðinn upp úrskurður í Héraðsdómi Reykjavíkur um framlengingu gæsluvarðhalds varnaraðila á sama grundvelli, nú til 10. ágúst 2009. Þessi úrskurður var staðfestur af meirihluta Hæstaréttar 15. júlí 2009 í máli nr. 395/2009. Að þessum tíma liðnum krafðist sóknaraðili á ný framlengingar gæsluvarðhaldsins til 7. september 2009. Fallist var á þá kröfu með úrskurði Héraðsdóms Reykjavíkur 10. ágúst 2009, sem Hæstiréttur staðfesti með dómi 12. ágúst 2009 í máli nr. 446/2009.

Samkvæmt framangreindu höfðu fram að uppkvaðningu hins kærða úrskurðar gengið fimm úrskurðir í Héraðsdómi Reykjavíkur um gæsluvarðhald varnaraðila, ávallt á grundvelli c. liðar 1. mgr. 95. gr. laga nr. 88/2008.

Í dómi Hæstaréttar í málinu nr. 395/2009 þar sem staðfestur var úrskurður héraðsdóms um áframhaldandi gæsluvarðhald varnaraðila þar til dómur gengi í máli hans þó eigi lengur en til mánudagsins 10. ágúst 2009, segir svo: ,,Varnaraðili hefur borið í lögregluskýrslu 1. júní 2009 að hann hafi verið án atvinnu frá því í október 2008. Hann kvaðst þá neyta fíkniefna þrátt fyrir að hafa lokið meðferð 6. apríl 2009. Hann kvaðst fjármagna neyslu fíkniefna með bótum sem hann fái frá Félagsmálastofnun og með innbrotum. Ekkert bendir til að staða varnaraðila sé breytt að þessu leyti.“ Af gögnum málsins nú má sjá, að varnaraðili hefur undanfarnar vikur tekið þátt í meðferð við þessum vanda í fangelsinu og náð góðum árangri. Einnig kemur fram að hann hafi byrjað nám við Fjölbrautaskóla Suðurlands. Með vísan til þessa eru ekki lengur nægileg ástæða til þess að hann sæti gæsluvarðhaldi og verður hinn kærði úrskurður því felldur úr gildi.

Dómsorð:

Hinn kærði úrskurður er felldur úr gildi.